**Νομαρχιακό Τμήμα (ΝΤ) Κεφαλονιάς Ιθάκης της ΑΔΕΔΥ
E-mail**: adedykef@gmail.com
**Δ/νση Γραφείων**: Διοικητήριο Περιφερειακής Ενότητας (πρώην Νομαρχίας) Κεφαλονιάς, 2ος όροφος, οδός Παναγή Βαλλιάνου, ΤΚ 28100, Αργοστόλι.

**ΑΝΑΚΟΙΝΩΣΗ**

**Αίσχος!**

**Οι μετατιθέμενοι πυροσβέστες πληρώνουν από την τσέπη τους για τη μετακίνηση από και προς το Νομό Κεφαλονιάς!!!**

Η ΕΓ του ΝΤ Κεφαλονιάς – Ιθάκης της ΑΔΕΔΥ θεωρεί πως αποτελεί πρόκληση, συνολικά για το λαό του Νομού μας, η αντιμετώπιση των μετατιθέμενων πυροσβεστών από τις κυβερνήσεις και τους εφοπλιστές. Οι άνθρωποι αυτοί υπηρετούν εκτός τόπου συμφερόντων τους, στις πυροσβεστικές υπηρεσίες και τα πυροσβεστικά κλιμάκια της Κεφαλονιάς. Οι περισσότεροι τοποθετήθηκαν αναγκαστικά, καλύπτοντας τις υπηρεσιακές ανάγκες για την πυρασφάλεια, χωρίς καμία επιπλέον οικονομική παροχή. Αντί το κράτος να διασφαλίσει τις μετακινήσεις τους και να υποχρεώσει τις εταιρίες να πράξουν ανάλογα, συμβαίνει ακριβώς το αντίθετο. Συγκεκριμένα, από τις αρχές του 2019, πληρώνουν ολόκληρη την τιμή των ναύλων χωρίς καμία έκπτωση, για τη μετακίνηση τους εκτός των νησιών μας και προς τον τόπο συμφερόντων τους, για να περάσουν λίγες μέρες με τις οικογένειές τους και τους δικούς τους ανθρώπους.

Η ΕΓ του ΝΤ Κεφαλονιάς – Ιθάκης της ΑΔΕΔΥ στέκεται στο πλευρό των συναδέλφων πυροσβεστών και του μαχόμενου συνδικαλιστικού κινήματος. Απαιτούμε από την πολιτεία να βρει άμεσα λύση στο πρόβλημα της οικονομικά ασύμφορης μετακίνησης που προκύπτει για το προσωπικό που υπηρετεί στο Νομό μας. Να σταματήσει η υποκρισία για τους «ήρωες της πρώτης γραμμής» (που θα ακούσουμε εν όψει αντιπυρικής περιόδου) και να παρθούν συγκεκριμένα μέτρα, που αποτελούν, στην ουσία, μέρος της αντιπυρικής προστασίας.

Αργοστόλι 17/06/2020

|  |  |
| --- | --- |
| **Ο Πρόεδρος** | **Η Γραμματέας** |
| Δημήτρης Μαντζουράτος | Σοφία Μισαηλίδου |